2)

regulas 3. pantu aizstāj ar šādu: “3. pants 1. Šīs regulas 1. pantu nepiemēro finansējuma vai finanšu palīdzības, vai tehniskas palīdzības, kas saistīti ar militārām darbībām, sniegšanai attiecībā uz Eiropas Savienības Kopējā militāro preču sarakstā iekļautajām precēm un tehnoloģijām, kuras paredzētas vienīgi: a) Apvienoto Nāciju Organizācijas personāla, t. sk. ANO palīdzības misijas Somālijā (UNSOM), atbalstam un izmantošanai; b) Āfrikas Savienības pārejas misijas Somālijā (ATMIS) un tās stratēģisko partneru, kuri darbojas vienīgi saskaņā ar jaunāko Āfrikas Savienības stratēģisko operāciju koncepciju, sadarbojoties un darbību koordinējot ar ATMIS, atbalstam un izmantošanai; c) tam, lai atbalstītu – Eiropas Savienības apmācības un atbalsta darbības, Turcijas, Lielbritānijas un Ziemeļīrijas Apvienotās Karalistes un Amerikas Savienoto Valstu, kā arī jebkuru citu valstu bruņotos spēkus, kas vai nu darbojas Somālijas Pārejas plāna ietvaros, vai kam ir nolīgums par bruņoto spēku statusu vai saprašanās memorands ar Somālijas federālo valdību, lai kalpotu ANO DPR 2662 (2022) mērķiem, ar noteikumu, ka tās informē Sankciju komiteju par šādu nolīgumu noslēgšanu, – vai lai minētās darbības un bruņotie spēki tās varētu izmantot; d) Somālijas drošības un policijas iestāžu attīstībai vietējā un valsts līmenī, lai sniegtu drošību Somālijas iedzīvotājiem. 2. Atkāpjoties no 1. punkta d) apakšpunkta, finansējumu vai finanšu palīdzību, vai tehnisku palīdzību, kas saistīti ar militārām darbībām, Somālijas drošības un policijas iestāžu attīstībai sniedz: a) attiecībā uz IV pielikumā iekļautajām precēm un tehnoloģijām — ja Sankciju komiteja nav pieņēmusi negatīvu lēmumu piecu darbdienu laikā pēc tam, kad komiteja ir saņēmusi paziņojumu no Somālijas vai dalībvalsts, vai starptautiskas, reģionālas vai apakšreģionālas organizācijas, kas sniedz palīdzību; b) attiecībā uz V pielikumā iekļautajām precēm un tehnoloģijām – ja Somālija, dalībvalstis vai starptautiskas, reģionālas un apakšreģionālas organizācijas, kas sniedz palīdzību, piecas darbdienas iepriekš iesniegušas iepriekšēju paziņojumu Sankciju komitejai informācijas nolūkā. 3. Eiropas Savienības vai dalībvalstu paziņojumos saskaņā ar šā panta 2. punkta a) un b) apakšpunktu iekļauj: a) ziņas par ieroču un militārā aprīkojuma ražotāju un piegādātāju, tajā skaitā sērijas numurus; b) ieroču un munīcijas aprakstu, tajā skaitā veidu, kalibru un daudzumu; c) paredzēto piegādes datumu un vietu; un d) visu attiecīgo informāciju par paredzēto galamērķa vienību vai paredzēto glabāšanas vietu. 4. Eiropas Savienība vai piegādātāja dalībvalsts, kas sniedz palīdzību finansējuma, finanšu palīdzības vai tehniskas palīdzības veidā attiecībā uz Eiropas Savienības Kopējā militāro preču sarakstā iekļautām precēm un tehnoloģijām, ne vēlāk kā 30 dienas pēc ieroču un ar tiem saistīto visu veidu materiālu piegādes iesniedz Sankciju komitejai pēcpiegādes paziņojumu rakstiska apstiprinājuma veidā par jebkuras piegādes pabeigšanu, tajā skaitā piegādāto ieroču un ar tiem saistīto materiālu sērijas numurus, nosūtīšanas informāciju, kravas pavadzīmi, kravas manifestus vai iepakojuma sarakstus, un konkrētu glabāšanas vietu. 5. Šīs regulas 1. pants neattiecas uz: a) to aizsargtērpu, tostarp artilērijas jaku un militāro ķiveru pārdošanu, piegādi, pārsūtīšanu vai eksportu, ko uz laiku Apvienoto Nāciju Organizācijas personāls, plašsaziņas līdzekļu pārstāvji, humanitārie un attīstības darbinieki un ar to saistītais personāls eksportē uz Somāliju tikai savai personiskajai lietošanai; b) tāda nenāvējoša militārā aprīkojuma, kas paredzēts izmantošanai vienīgi humanitāros vai aizsardzības nolūkos, pārdošanu, piegādi, pārsūtīšanu vai eksportu, ko veic dalībvalstis vai starptautiskas, reģionālas vai apakšreģionālas organizācijas.”